**ОПШТИ ПОДАЦИ:
Име и презиме:** Зорица Михаиловић

**Занимање/ радно место:** стручни сарадник **-** психолог

**Установа у којој сте запослени:** Угоститељско туристичка школа

**Имејл адреса:** utspsiholog@gmail.com

**Тема:** Развијање критичког приступа информацијама

**Циљеви рада**

Циљ презентације је унапређивање знања и вештина стручних сарадника за пружање помоћи ученицима у разумевању и критичком приступу информацијама

**Исходи**

Кроз предвиђене активности стручни сарадници ће оснажити ученике да:

- анализирају и процењују медије и информативне текстове;

- истраже и препознају ситуације медијске манипулације и лажних вести;

- уочавају разлику између чињеница и мишљења у медијским садржајима.

**Циљна група и узраст**

Циљна група којој је намењена презентација су ученици старијих разреда основне школе и ученици средње школе.

**Планирано време за обраду са циљном групом :** 60 минута

**Садржај:**

- Зашто су нам потребне вештине критичког приступа информацијама?

- Разликовање чињеница од мишљења

- Критичко вредновање извора информација - препознавање дезинформација и лажних вести

**Сценарио за презентацију теме са описом начина презентовања садржаја у актуелним околностима учења на даљину**

**Увод**

На самом почетку стручни сарадник упознаје ученике са циљевима и садржајима презентације и начином рада. Основни циљ уводног дела презентације је успостваљање заједничког разумевања структуре и динамике рада.

**Зашто су нам потребне вештине критичког приступа информацијама?**

Након увода у тему ученицима треба представити кључне појмове критичког мишљења. Затим ученици у малим групама расправљају зашто су нам важне вештине критичког мишљења.

Питања за дискусију: Да ли ви мислите критички? Како знате? Која је разлика између неког ко мисли критички и неког ко не мисли критички?

Читање информативних текстова и употреба медија су ситуације у којима су нам потребне вештине критичког мишљења. Важно је указати да је критички приступ информацијама једна од важних вештина у кризним ситуацијама. Ученицима је потребно објаснити да се у кризним ситуацијама често шире разне непроверене информације које треба узети са резервом. Често се каже да нас је осим пандемије захватила и инфодемија - информацијска епидемија вестима. Нетачне информације и лажне вести могу изазвати страх, подстаћи на погрешне закључке и понашања те отежати решавање кризне ситуације.

**Разликовање чињеница од мишљења**

Способност разликовања чињеница од мишљења помаже ученицима да развију вештине критичког приступа информацијама.

Ову подтему можете започети са активношћу која ће ученицима помоћи да разликују мишљење од чињеница. Замолите ученике да напишу пет ствари о себи без неког посебног редоследа. Затражите од њих да сваку реченицу или тврдњу одреде као чињеницу или мишљење и дискутујте о томе. Важно је да ученици схвате да се чињеница односи на нешто што се може посматрати и доказати као истинито док се мишљења заснива на личном убеђењу, не може се доказати или оспорити. У медијима и информативним текстовима, међутим, аутори понекад обликују мишљење као чињеницу и обрнуто.

**Критичко вредновање извора информација, препознавање дезинформација и лажних вести**

Током ове активности ученици ће научити и разумети шта су то дезинформације, упознати се са примерима дезинформација и лажних вести током пандемије COVID 19 и научити који су критеријуми за вредновање извора и како изворе можемо вредновати помоћу листе питања за анализу медијских порука и проверу чињеница. Циљ активности је да ученици науче да критички размишљају о медијима и постављају критичка питања о медијским садржајима.

Након упознавања са појмом дезинформације ученицима представите примере лажних вести и фотографија у вези са пандемијом COVID-19. Затим их упознајте са критеријумима за препознавање лажних вести и дезинформација. Иако је понекад тешко препознати лажне вести и дезинформације постоји неколико корака које можемо следити како бисмо смањили могућност да будемо изложени лажним вестима и дезинформацијама. Унапред ученицима објасните идеју анализирања медијских порука као процес постављања критичких питања. Поред навођења примера лажних вести разговарајте о томе како се фотографије користе да привуку пажњу и подрже неки текст. Истакете такође како путем интернета можемо да проверимо веродостојност фотографије.

Задатак - Припремите неколико примерака вести од последњих неколико дана. Ученике поделите у групе и свакој групи поделите Вежбанку за проверу чињеница са унапред припремљеном вести. По завршетку задатка замолите представнике група да изнесу своје закључке.

Питања за дискусију: Да ли је ова активност променила њихово мишљење о медијима? Како? Како је ова активност утицала ваше разумевање пандемије? Мислите ли да овај извор преноси углавном чињенице или мишљење?

**Додатне активности за ученике**

**Активност 1**

Погледајте видео материјал Пројекат климатске стварности (DOUBT-The Climate Reality Project) - Да ли је климатска промена стварна и замолите ученике да разговарају у мањој групи о томе шта су видели, која су питања проблематизована у видео материјалу, како можемо разликовати мишљење од чињеница и доказа.

**Активност 2**

Током ове активности ученици анализирају резултате две Google претраге како би уочили важност кључних речи на избор извора које веб претраживач препоручује. У првој претрази као кључну реч уносе “коронавирус” у другој “права истина о корона вирусу”.

Питања за дискусију: Шта сте уочили када користите различите кључне речи/појмове за претрагу информација? Које су сличности и разлике у резултатима претраге? Које ће кључне речи/појмови за претраживање дати поузданије изворе? За оба резултата претраге питајте ученике да ли ови извори преносе чињенице или мишљења и зашто тако мисле.

**Закључак**

Ученици извештавају о најважнијим стварима које су научили током активности усмено или путем онлине анкете.

**Прилози**

Видео материјал „Да ли су климатске промене стварне“

Вежбанка за проверу чињеница

**Списак коришћених извора**

Коришћење интернета и дигиталне технологије код деце и младих у Србији – резултати истраживања

<https://www.unicef.org/serbia/publikacije/koriscenje-interneta-kod-dece-i-mladih-u-srbiji>

Приручник за наставнике Fake≠ fact

<https://www.medijskapismenost.hr/wp-content/uploads/2019/03/fake-or-fact-priru%C4%8Dnik-za-nastavnike.pdf>

Портал Common Sense Media

<https://www.commonsense.org/education/>

Приручник за образовање младих о људским правима

<https://www.coe.int/en/web/compass>

**Линкови ка додатним ресурсима**

[www.medijskapismenost.hr](http://www.medijskapismenost.hr)

[www.tineye.com](http://www.tineye.com)

[www.images.google.com](http://www.images.google.com)

<https://www.commonsense.org/education/>

<https://www.projectlooksharp.org/lessons-and-kits.php>